Óska eftir hugmyndum um nýja starfsemi í Kirkjuhvol Akraneskaupstaður auglýsti í liðinni viku eftir hugmyndum að starfsemi í Kirkjuhvol við Merkigerði 7 . Einnig er auglýst eftir tilboðum í leigu á húsinu . Kirkjuhvoll var byggður árið 1923 og var prestssetur í Garðaprestakalli á Akranesi allt til 1978 . Eftir það var húsið nýtt sem heimavist fyrir Fjölbrautaskóla Vesturlands . Árið 1985 var svo komið að húsið var ekki lengur íbúðarhæft og lá um tíma við að það yrði rifið . Það varð þó Kirkjuhvoli til bjargar að Sigurður Ragnarsson og Drífa Björnsdóttir keyptu húsið af Akranesbæ og létu endurbyggja það í því sem næst upprunalegri mynd . Séra Jón M Guðjónsson lést árið 1994 . Hinsta ósk hans var sú að á Görðum myndi rísa listasafn . Byrjunaráfangi að þeirri draumsýn varð að veruleika þegar minningarsjóði um séra Jón tókst , með stuðningi Akraneskaupstaðar , að fjármagna kaup á Kirkjuhvoli . Þar hefur því verið rekið Listasetur síðan í ársbyrjun 1995 . Hafa síðan verið settar upp fjölmargar myndlistarsýningar í húsinu . Enginn starfsmaður hefur verið við Kirkjuhvol frá því um mitt þetta ár . Kirkjuhvoll er hið reisulegasta hús , á þremur hæðum samtals um 390 fermetrar . „ Möguleiki verður á að leigja húsið í heild , hluta þess eða að fleiri en einn aðili taki sig saman um leigu á húsnæðinu . Gert er ráð fyrir þriggja mánaða gagnkvæmum uppsagnarfresti . Stærsti hluti hússins er laus nú þegar , “ segir í tilkynningu frá Akraneskaupstað , eiganda hússins . Tilboðum samkvæmt ofangreindum forsendum þarf að skila til þjónustuvers Akraneskaupstaðar fyrir 20. september nk .